ברצלונה צפויה להתמודד בקלאסיקו מול ריאל מדריד בסוף החודש ללא בלמה הצרפתי, סמואל אומטיטי, שעל פי דיווח ב”מונדו דפורטיבו” הבוקר (חמישי) עלול לעבור ניתוח בשל פציעתו בברך שמאל ובכך יחמיץ את המשחקים מול הבלאנקוס ומול אינטר בליגת האלופות.
בלם נבחרת צרפת, שכבר החמיץ את שלושת המשחקים האחרונים של בארסה מול אתלטיק בילבאו, טוטנהאם ו-ולנסיה בעקבות אותה פציעה, למעשה עדיין לא מצליח להתגבר עליה. הוא ייעדר מהקרב מול סביליה ב-20 באוקטובר בוודאות, כאשר ברצלונה תנסה לעקוף את האנדולוסים בדרך חזרה למקום הראשון, וכעת הוא מוגדר בספק לקלאסיקו שייערך בקאמפ נואו ב-28 באוקטובר וגם למשחק מול אינטר ב-23 באוקטובר.
אומטיטי, שסוחב את אותה פציעה מאז המונדיאל 2018, ספג באותו אזור שתי מכות חזקות בפתיחת העונה והושבת מאז סוף חודש ספטמבר, בשבועיים האחרונים. ההערכה הראשונית הייתה שהוא ישוב מיד לאחר פגרת הנבחרות, אולם כעת לא נראה שהוא יחזור לשחק לפני סוף החודש וכנראה ישוב רק בתחילת נובמבר.